Къэхъунымрэ Кэнжэмрэ бжьыпэр зэдаубыд
Ди республикэм футболымкIэ и чемпионатым и япэ джэгугъуищыр зэхэтащ. Абыхэм яужькIэ зэхьэзэхуэм бжьыпэр щаубыдащ зы очкои зымыгъэкIуэда «Къэхъунымрэ» «Кэнжэмрэ».
Къэбэрдей-Балъкъэрым и иужьрей чемпионатитIым топ 95-рэ щыдэзыгъэкIа ШащIэ Беслъэн зи пашэ къэхъундэсхэм я гъуащхьауэхэр мы гъэми убыдыпIэншэхэщ. ПэщIэдзэ зэIущIэм абыхэм Къэрэгъэш къикIахэм я гъуэр 8 къащтамэ, иджы Шэджэм ЕтIуанэ къуажэм къикIахэм 7 я жагъуэ ящIащ. Ику иту къэхъундэсхэм я хьэрхуэрэгъухэм зэIущIэ къэс топ хырых худагъэкI. Ар телъыджэщ.
Иужь илъэсхэм чемпионыгъэм щIэбэн, ауэ сыт щыгъуи зы лъэбакъуэ иIэжу къэувыIэ «Кэнжэр» иджы ерыщу дыщэм хущIэкъуну фэ тетщ. ПэщIэдзэ зэIущIищым абы и гъуэм зыми топ къыдигъэкIыфакъым, ауэ щыхъукIэ, гуп нэхъыщхьэм къыхыхьагъащIэ «Iэдиихум» хоккейми куэдрэ узыщримыхьэлIэ бжыгъэшхуэ дыдэкIэ текIуащ.
Япэ джэгугъуэм Къэхъун щыIэу топий къызэрыщыхудагъэкIар «Велес»-м хущхъуэ хуэхъуа хуэдэщ. Абы иужькIэ къэрэгъэшдэсхэр 3 зэкIэлъхьэужьу текIуащ.
Хъарзынэу зэпеуэр езыгъэжьа «Спартак-Д»-м япэ очкохэр фIэкIуэдащ. Абы и стадионым щыхигъэщIэфакъым Нарткъалэ къикIа «Нартыр».
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и ещанэ джэгугъуэм кърикIуа бжыгъэхэм: «Велес» (Къэрэгъэш) — «Тэрч» (Тэрч) — 2:1, «Автозапчасть» (Бахъсэн) — «Шагъдий» (Зеикъуэ) — 3:1, «Кэнжэ» (Кэнжэ) — «Iэдииху» (Iэдииху) — 8:0, «Спартак-Д» (Налшык) — «Нарт» (Нарткъалэ) — 4:4, «Велес» — «Къэбэрдей» (Шэрэдж Ищхъэрэ) — 3:2, «Союз» (Налшык) — «ЛогоВАЗ» (Бабугент) — 2:3, «Прохладнэ» (Прохладнэ) — «Анзорей» (Анзорей) — 3:1, «Къэхъун» (Къэхъун) — «Шэджэм-2» (Шэджэм ЕтIуанэ) — 7:0, «Бахъсэн» (Бахъсэн) — «Бедик» (Аргудан) — 4:3.
Щэбэтымрэ тхьэмахуэмрэ зэхэтыну къыкIэлъыкIуэ джэгугъуэм щызэIущIэнущ: мэлыжьыхьым и 19-м — «Шэджэм-2» — «Велес», «Анзорей» — «Къэхъун», «ЛогоВАЗ» — «Автозапчасть», «Шагъдий» — «Кэнжэ»; мэлыжьыхьым и 20-м — «Нарт» — «Прохладнэ», «Бахъсэн» — «Союз», «Iэдииху» — «Спартак-Д», «Бедык» — «Къэбэрдей» командэхэр. Бэрэжьейм «Союз»-м «Тэрчыр» Налшык щригъэблэгъэнущ.
ХЬЭТАУ Ислъам.
